A BIOLÓGUS MESTERSZAK (m.sc.) diplomamunka 
CÉLJA ÉS követelményeI

ALAPELVEK
A mesterszakos diplomamunkának a biológia egy aktuális problémájának tudományos szintű bemutatása mellett tartalmaznia kell azoknak a kutatásoknak a leírását és saját eredményeit, amelyeket a hallgató a témavezető segítségével elvégzett, ill. elért. A diplomamunkának dokumentálnia kell azt, hogy a szakdolgozó több modern kísérleti eljárást, módszert megismert, önállóan alkalmazott és annak segítségével eredményeket ért el.
E kutatások lehetnek ténylegesen végrehajtott laboratóriumi kísérletek, terepi mérések, megfigyelések, modellezési munkák, vagy olyan elméleti hipotézisek felállítása és azok sokoldalú értékelése, amelyek hozzájárulnak a vizsgált kérdés megoldásához. 
A diplomamunkának minden esetben saját kutatási eredményeket kell tartalmaznia!
A diplomamunka nyelve a hallgató kérésére a témavezető egyetértésével angol is lehet. Ilyen esetben a diplomamunka egyoldalas angol nyelvű összefoglalóját egy bővebb (2–5 oldalas) magyar nyelvű összefoglalásnak kell követnie!

A DIPLOMAMUNKA formája és TERJEDELME
A diplomamunkát szövegszerkesztővel kell készíteni.
Egy példányt keménytáblás, fekete színű kötésben (az Intézet/Tanszék dokumentációs példánya), egy példányt pedig elegendő spirálozva beadni (ez utóbbi a bíráltatáshoz szükséges, a hallgató a védés után visszakapja). A borítón szerepeljen a „Diplomamunka” felirat, valamint a hallgató (szerző) neve és a készítés évszáma. 
A diplomamunka anyagát elektronikus adathordozón (CD), pdf fájlban is le kell adni dokumentálási célra (az elektronikus változatot el kell juttatni a Biológiai Intézet titkárához is!). 
A szöveg betűmérete 12 pontos legyen (Times betűtípus alkalmazása esetén), ettől a címek, alcímek betűmérete eltérhet. A szöveget másfeles sorközzel, sorkizárással kell szerkeszteni normál laptükörrel (oldalméret A4, körben 2,5 cm-es margó). A terjedelmesebb dolgozatokat lehetőleg kétoldalas nyomtatással. A címoldal, a tartalomjegyzék és rövidítésjegyzék kivételével minden lapon fel kell tüntetni az oldalszámozást; a tartalomjegyzék az 1. sz. oldal. 
Az ábrákat, táblázatokat sorszámmal kell ellátni, és azokat a megfelelő helyen a szövegbe kell illeszteni. Ez alól kivétel lehet olyan kép, tábla, rajz, nagyméretű táblázat, amely mérete miatt nem illeszthető a szövegbe. Ez külön oldalon, vagy a munka végén mellékletben helyezhető el.
A terjedelem vonatkozásában nincs szigorú megkötés, azt a munka témája határozza meg. Előfordulhat, hogy olyan új területen végzett kutatás eredményeit mutatja be a dolgozat, amelynek csekély a szakirodalmi háttere. Átlagos esetben elvárható, hogy minimum 25, maximum 50 oldalon (címoldal, tartalomjegyzék, rövidítésjegyzék összefoglalók, hivatkozási lista, köszönetnyilvánítás és nyilatkozat nélkül számolva), minimum 20 szakirodalmi hivatkozáson keresztül mutassa be a hallgató, hogy a témának szakértője.

A diplomamunka AJÁNLOTT szerkezete
Címlap
Tartalmazza a címet, a tényt, hogy ez a mű diplomamunka, a szak és szakirány megnevezését, a hallgató nevét, a témavezető nevét, beosztását, tudományos fokozatát, a tanszék nevét, ahol a témavezető dolgozik, egyetemünk és a Biológiai Intézet nevét, és a diplomamunka készítésének évét. Ha külső intézményben irányították a munkát, tüntesse fel a témavezető nevét, munkahelyét és a belső konzulens nevét és tanszékét is. 
A javasolt címlapminta a Biológiai Intézet honlapjáról letölthető.

A diplomamunka tagolása

Tartalomjegyzék   (a dolgozat első számozott, de oldalszám nélküli oldala)

Rövidítésjegyzék   (ha szükséges)

Bevezetés
Ez a fejezet mutassa be a munka témáját, helyezze el azt a szaktudományban. Foglalja össze a téma vizsgálatának jelentőségét. Röviden vázolja fel a diplomamunka célját, tartalmát. 

Irodalmi áttekintés (Szakirodalmi előzmények)
A téma feldolgozása tartalmazhat történeti áttekintést, de a logikai alapot lehetőleg ne (csak) a kronológia adja, hanem a tudományterület problémáinak a feldolgozása. Ilyen lehet például különböző, esetleg egymásnak ellentmondó eredmények, megfigyelések, illetve az azokon alapuló elméletek összevetése, értékelése.
A szakirodalom feldolgozásánál ügyelni kell arra, hogy a feldolgozott irodalom ne legyen egyoldalú, a válogatás ne legyen tendenciózus. Ügyelni kell a régi (5-10 évnél korábbi) és az új publikációk helyes arányaira. Ez az arány szakterületenként változhat, de tükrözi a választott téma időszerűségét. Ha túl nagy (pl. 75 %-nál nagyobb) a régi szakirodalom aránya, az azt mutathatja, hogy a hallgató „visszairodalmazott”, azaz főleg publikációk hivatkozásait adta meg, és kevesebb gondot fordított az önálló irodalomkutatásra. Ügyelni kell az összefoglaló cikkek arányára is, nem jó, ha az irodalmi áttekintés főleg ilyen cikkeken alapul, és azok logikáját követi. Javaslom feltüntetni a szövegközti hivatkozásnál is a tényt, hogy a hivatkozott cikk összefoglaló. 
Különösen ügyelni kell arra, hogy a dolgozat ne tartalmazzon másodkézből vett hivatkozásokat, azaz a hallgató az összes általa hivatkozott irodalmat elolvassa.
Egyetemi jegyzet nem tekintendő szakirodalomnak, az arra való hivatkozás sem fogadható el. (Kivétel lehet, ha a diplomamunka témája egyetemi jegyzet szakmai értékelése, tartalmának összevetése a téma nemzetközi szakirodalmával.)
A hivatkozási listában szerepelhet szakmai internetes honlap, ha azon keresztül reprodukálhatóan lehet információhoz jutni. Internetes hivatkozásnál a leolvasás dátumát is fel kell tüntetni.
Ez a fejezet tartalmazhat publikációból kivett ábrákat. Ezek aláírásában fel kell tüntetni az ábra eredetét, és az ábrákon lévő feliratok magyar fordítását. 
A szövegben megadott hivatkozás formája
A hivatkozás tüntesse fel:
a)	egy szerző esetén a szerző vezetéknevét és a publikáció évszámát (Smith, 1999)
b)	két szerző esetén mindkét szerző vezetéknevét és a publikáció évszámát (Smith és Kovács, 2000)
c)	kettőnél több szerző esetén az első szerző vezetéknevét és társszerzők helyett az „és mtsai” rövidítést valamint az évszámot (Smith és mtsai, 2001)
d)	ha több publikáció jelent meg ugyanattól a szerző(k)től az adott évben, az évszám utáni indexeléssel kell egyértelműsíteni a hivatkozást (Smith, 1999a; Smith, 1999b)

A diplomamunka célkitűzései
A szerző, lehetőleg pontokba, szedve fogalmazza meg a munka célkitűzéseit, esetleg térjen ki arra is, hogy milyen módszerekkel kívántak választ kapni a felvetett kérdésekre.

Anyagok és módszerek
A nemzetközi szakirodalomban általánosan elfogadott szabályok szerint sorolja fel a vizsgált anyagokat, mutassa be a kísérlet objektumát.
A módszerek részletezésénél a kísérletek, a megfigyelések reprodukálhatósága legyen a szempont. A szakirodalomban gyakran hivatkozásokkal rövidítik ezt a fejezetet, diplomamunkában viszont célszerű a módszer teljes leírása és a hivatkozás megadása is. Így például célszerű egy tápközeg, vagy puffer összetételét részletesen megadni. Különösen nagyszámú ilyen adatot a diplomamunka függelékében kell elhelyezni.
A vegyszerek leírásánál a triviális név nem elegendő, a pontos szakkatalógusi nevet és a vegyszer gyártóját is meg kell adni. Szükséges lehet a vegyszer tisztasági fokának megadása is. Ez lehet a gyártó által megadott, vagy kémiai jellegű munkákban saját mérés adata is.
A mérési módszereknél fel kell tüntetni a használt műszerek pontos nevét, típusát és gyártóját.
Külön ki kell térni az alkalmazott statisztikai módszerekre is a mintaszám és a módszer pontos leírásával. Ha a munka jellege ezt nem engedi meg, közölni kell, hogy a munka reprezentatív eredményeket mutat be.
Ha a munka szoftver kidolgozását is igényelte, és az adott szoftver új eredményként könyvelhető el, mellékletként a szöveg végén lehet bemutatni. Ha diplomamunka bonyolultabb számításokat, egyenleteket is tartalmaz, célszerű ezeket is mellékletként leírni.
Terepmunkán alapuló diplomadolgozat esetén ez a fejezet tartalmazza a mintagyűjtő helyek leírását (térképpel), a mintavételi módszereket, a minta tárolásának, feldolgozásának módszereit. Célszerű ebben az esetben is mellékletben csatolni, ha sok térképet, vagy fajlistát mutat be a munka.
Elméleti munka esetén egy „Módszerek” című fejezet írhatja le azokat az eljárásokat, elméleti módszereket, amelyek az eredmények és megvitatásuk értelmezéséhez szükségesek.

Eredmények
Ebben a fejezetben a hallgató írja le, hogy mi indokolta az adott kísérlet elvégzését, és mutassa be a kísérlet eredményeit táblázatos formában, vagy ábrák segítségével. Célszerű, ha ebben a fejezetben nem a kísérletek kronológiája, hanem a munka logikája szabja meg a sorrendet. Ebből következik, hogy az egyes kísérletek közötti logikai kapcsolatokat is le kell írni. Fordítson gondot a hallgató az adatok statisztikai tulajdonságainak bemutatására is.
Az ábrák:
– Lehetnek ábraszerkesztő programmal készíthető vonalas ábrák, grafikonok. Ügyelni kell arra, hogy a feliratok, számok, tengelynevek mérete ne térjen el lényegesen a 12 pontos betűmérettől, azaz olvashatók, láthatók legyenek. Ha az ábra angol (vagy más idegen nyelven írt) feliratokkal készült (mert ebben a formában jelent meg publikációban), az angol (idegen) szavak, jelölések magyar jelentését tartalmazza az ábraaláírás. A vonalak, oszlopok legyenek megfelelően számozva, jelölve, egyértelműen megkülönböztetve egymástól.
– Lehetnek fényképek, képek.
Az ábraaláírások megfelelően részletesek legyenek, azaz a munka elolvasása nélkül is megérthesse az olvasó, hogy mit mutat be az ábra.
Az ábrákat sorszámozni kell, és azokra a szövegben a sorszám alapján kell hivatkozni akkor is, ha az ábra a megfelelő helyen van a szövegben elhelyezve.
A táblázatok az A4 álló formátumhoz igazodjanak. Kerülni kell a kihajtható nagy táblázatok szerkesztését. Legyen a táblázatnak is címe, az ábraaláíráshoz hasonlóan részletes legyen. A táblázatokat önállóan, az ábráktól független sorszámokkal kell ellátni.

Az eredmények megvitatása (Lehetséges „Eredmények és megvitatásuk” fejezet írása is, de ebben az esetben külön „Következtetések” fejezetet tanácsos írni)
Ezek a fejezetek értelmezzék az eredményeket, de ne legyenek az előző fejezet rövidített összefoglalásai. Hasonlítsák össze a munka eredményeit a korábbi szakirodalmi adatokkal (a megfelelő hivatkozások megadásával). Mutassák meg, hogy az eredmények hogyan egészítik ki a már publikált adatokat. Értékeljék az elért eredmények fontosságát, tudományos újdonságát. Ha lehetséges, dolgozzanak ki hipotézist, elméletet az elért új (és a szakirodalmi) eredmények alapján.

Következtetések
Ez a fejezet írja le a diplomamunkából levonható általános következtetéseket, illetve ez tartalmazza - amennyiben releváns - a felállított hipotézist, elméletet. Ügyelni kell arra, hogy a célkitűzések és a következtetések összhangban legyenek.
Módszertani munka esetén a diplomamunka az irodalmi összefoglalást követően részletes „Módszer” című fejezetet tartalmazzon. Az „Eredmények” című fejezetet „A módszer alkalmazhatósága” fejezet helyettesítheti”. A „Megvitatás” című fejezet hasonlítsa össze az új módszert a korábbiakkal, mutassa be annak előnyeit.

Összefoglalás magyarul:
Maximum 1 oldalon foglalja össze a diplomamunka témáját és következtetéseit.

Összefoglalás angolul 
A magyar nyelvű összefoglalás megfelelője legyen.

Hivatkozások
A teljes bibliográfia legyen megadva az adott tudományterületen elfogadott szabályok szerint.
Tartalmaznia kell folyóirat esetén:
a)	az összes szerző vezetéknevét és iniciáléját
b)	a publikálás évszámát
c)	a cikk teljes címét
d)	a folyóirat címét (lehet az elfogadott rövidítés)
e)	kötetszámot
f)	oldalszámokat („-tól -ig”) 
Könyvfejezet esetén:
a)	az összes szerző vezetéknevét és iniciáléját
b)	a publikálás évszámát
c)	a fejezet teljes címét
d)	a szerkesztő(k) vezetéknevét és iniciáléját 
e)	a könyv címét 
f)	a kiadó nevét, székhelyét (város) (ahol releváns az ISBN-számot) 
g)	oldalszámokat („-tól –ig”)

Köszönetmondás

Mellékletek

Nyilatkozat (a szerzői jogok tiszteletben tartásáról)
A megfelelő adatokkal elkészített nyilatkozatot a szakdolgozat minden kinyomtatott példányában (az utolsó oldalon) a hallgató eredeti aláírásával bele kell kötni! Az előírt, egységes nyilatkozat szövege a Tanulmányi Osztály honlapján („Nyomtatványok – űrlapok” menü; „Nyilatkozat diplomamunkához”) elérhető!

CD melléklet
A CD melléklet tartalmazza a szakdolgozat elektronikus változatát! E mellett – természetesen – a szakdolgozathoz kapcsolódó – amennyiben valaki ilyet készít – elektronikus mellékletet is ezen lehet benyújtani.